見子瞻粲字韵詩和答三人四返不困而愈崛奇輒次韵寄彭門三首  其二
作者：黄庭堅
朝代：宋

paragraphs: 人生等尺捶，豈耐日取半。
誰能如秋蟲，長夜向壁歎。
朝四與暮三，適爲狙公玩。
臭腐暫神奇，喑噫即飄散。
我觀萬世中，獨立無介伴。
小黠而大癡，夜氣不及旦。
低首甘豢養，尻脽登俎案。
所以終日飲，醉眠朱碧亂。
無人明此心，忍垢待濯盥。
仰看東飛雲，只使衣带緩。
先生古人學，百氏一以貫。
見義勇必爲，少作衰俗懦。
忠言願回天，不忍斆吞炭。
還從股肱郡，待詔圖書館。
投壺得賜金，侏儒餘飽暖。
寧令東方公，但索長安粲。